Diari Oficial de la Generalitat Valenciana


Sumari del DOGV 6765, del 02-05-2012 (2012/4150)

RESOLUCIÓ de 18 d'abril de 2012, del director general d'Administració Local, per la qual es publiquen els Estatuts de la Mancomunitat Intermunicipal la Vall de Laguar i Orba.
------------------------------------------------------------------------------------------------------------------------------------------------------------------------------

### Dades del document

Número de DOGV
:   6765

Data del DOGV
:   02-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4150


Data del document
:   18-04-2012

Organisme emissor
:   Conselleria de Presidència

Tipus de document
:   Resolució

Descriptors 

:   * Vall de Laguar, la
    * Orba
    * reglament intern
    * associació de municipis
    * administració local

RESOLUCIÓ de 18 d'abril de 2012, del director general d'Administració Local, per la qual es publiquen els Estatuts de la Mancomunitat Intermunicipal la Vall de Laguar i Orba. [2012/4150]  
L'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, regula el procediment de constitució de les mancomunitats de municipis. La indicada constitució, per a adquirir eficàcia, requerix la publicació dels seus estatuts en el Diari Oficial de la Comunitat Valenciana, d'acord amb el que establix l'article 93.4 de la Llei 8/2010.  
La Mancomunitat Intermunicipal la Vall de Laguar i Orba ha procedit, d'acord amb el que establix l'esmentada norma, a la creació i a l'elaboració dels seus estatuts.  
Remesos l'expedient tramitat i els estatuts aprovats, no s'advertix en estos infracció de l'ordenament jurídic.  
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els Estatuts de la Mancomunitat Intermunicipal la Vall de Laguar i Orba, el text dels quals es transcriu a continuació com a annex, ja que s'ha acreditat en l'expedient la legalitat de les actuacions.  
Contra esta resolució, que no posa fi a la via administrativa, els interessats podran interposar recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la publicació, de conformitat amb el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no es pot interposar recurs en via administrativa d'acord amb el que establix l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 18 d'abril de 2012.- El director general d'Administració Local: Vicente Saurí Martí.  
  
  
ANNEX  
  
Projecte d'Estatuts de la Mancomunitat Intermunicipal la Vall de Laguar i Orba  
  
Capítol I  
De la constitució, denominació, seu, fins i personalitat  
  
Article primer. Constitució  
Els municipis d'Orba i la Vall de Laguar, dins del marc jurídic vigent, a l'empara del qual els municipis poden voluntàriament mancomunar-se per al compliment dels fins o de les gestió de competències que li són pròpies i que estan definides en l'article 44 de la Llei 7/1985, de 2 d'abril, i en la Llei 8/2010, de Règim Local de la Comunitat Valenciana, es constituïxen en mancomunitat voluntària, per a la prestació conjunta dels servicis que s'assenyalen en l'article 3r d'estos estatuts.  
  
  
Article segon. Denominació i seu d'òrgans de govern i administratius  
La mancomunitat es denominarà Mancomunitat Intermunicipal la Vall de Laguar i Orba, i els seus òrgans de govern i administració i de governació radicaran provisionalment a l'Ajuntament d'Orba, i estaran instal·lats a la casa consistorial fins que la Mancomunitat dispose d'un edifici que haurà de ser habilitat quan en el seu moment es determine, i es tindrà com a domicili social i lloc de reunió la seua casa consistorial.  
Esta seu provisional es podrà canviar quan convinga per raons administratives.  
  
Article tercer. Fins de la Mancomunitat  
1. Seran fins de la Mancomunitat, la creació i el sosteniment dels servicis que a continuació s'enumeren, sense definir-ne la prelació.  
a) Prestació del servici de residus sòlids urbans i el seu trasllat a l'abocador.  
b) Potenciació cultural i esportiva en tots els seus aspectes.  
c) Turisme.  
d) Així com aquells altres servicis inclosos en l'àmbit de la competència municipal, segons els termes de la legislació de l'Estat i de la Comunitat Autònoma en cada moment vigent.  
2. La Mancomunitat substituirà els ajuntaments en la prestació dels servicis enumerats, segons s'establisquen.  
3. Per a l'assumpció de nous servicis suposarà, d'acord amb l'article 95 de la nova Llei 8/2010, una modificació estatutària d'elements constitutius o modificació de la Mancomunitat, per això s'haurà de seguir el procediment assenyalat anteriorment per a la constitució de la Mancomunitat.  
4. La Mancomunitat podrà realitzar la prestació i l'explotació dels servicis d'acord amb qualsevol de les formes previstes en l'ordenament jurídic vigent.  
5. La prestació dels fins enumerats en el paràgraf 1r d'este article suposa la subrogació per part de la Mancomunitat en la titularitat del servici, i li correspon, per tant, la gestió integral d'estos, a excepció d'allò referent a la imposició i l'ordenació de la taxa corresponent, que s'haurà de realitzar de forma expressa per cada ajuntament.  
  
6. Les realitzacions de caràcter general i el benefici comú seran a càrrec de la Mancomunitat. Les realitzacions que, tenint relació amb els fins de la Mancomunitat, beneficien exclusivament determinats municipis s'efectuaran per part de la Mancomunitat, a càrrec dels pressupostos aportats per estos municipis a la Mancomunitat.  
  
Article quart. Potestats i prerrogatives  
1. Segons els fins que ha de complir, en qualitat d'administració pública, correspon a la Mancomunitat exercir les potestats següents, d'acord amb el que establix la legislació de règim local.  
  
a) La reglamentària i d'autoorganització. La Mancomunitat determinarà la forma de prestació dels servicis i podrà aprovar els reglaments de funcionament intern de la Mancomunitat i de la prestació dels servicis.  
  
b) La tributària i financera.  
c) La de programació o planificació.  
d) La d'investigació, delimitació, desnonament i recuperació d'ofici dels seus béns.  
e) La d'execució forçosa i la sancionadora.  
f) La de revisió d'ofici dels seus actes i acords.  
2. També gaudix de les prerrogatives següents:  
a) La de presumpció de legitimitat i la d'executivitat dels seus actes i acords.  
b) La d'inembargabilitat dels seus béns i drets, en els termes establits per les lleis, i les de prelació, preferència i altres prerrogatives reconegudes en relació amb els seus crèdits, sense perjuí d'aquells que corresponguen a les hisendes de l'Estat i de la Comunitat Autònoma.  
c) La d'exempció d'impostos de l'Estat i de la Comunitat Autònoma, en els termes establits per les lleis.  
3. La Mancomunitat pot sol·licitar als municipis integrants l'exercici de les seues potestats expropiatòries, d'acord amb la legislació vigent, i la Mancomunitat actuarà com a beneficiaria de l'expropiació forçosa.  
  
4. En general i dins de la legalitat i del seu àmbit competencial, la Mancomunitat pot posseir, adquirir, reivindicar, permutar, gravar i alienar tota classe de béns i formalitzar contractes, establir i explotar servicis i realitzar qualsevol acte necessari per al compliment dels seus fins.  
  
  
CAPÍTOL II  
Dels òrgans de govern i administració  
  
Article quint  
Els òrgans de govern de la Mancomunitat seran representatius dels ajuntaments mancomunats.  
1. Els òrgans de govern són:  
a) El Ple.  
b) El president.  
c) El vicepresident.  
d) La Comissió de Comptes.  
2. Es podran crear, igualment, tantes comissions informatives com es requerisquen, tenint en compte el nombre de servicis que la Mancomunitat preste.  
  
Article sext. Representació, composició i vot  
1. El Ple és l'òrgan de govern i administració de la Mancomunitat, a la qual representa i personifica amb el caràcter de la corporació de dret públic.  
2. El Ple de la Mancomunitat estarà constituït pels alcaldes dels municipis adscrits a la Mancomunitat i un altre regidor o regidora, elegit pel Ple corresponent per majoria absoluta i que es mantindrà fins que no siga revocat pel Ple que el va elegir o perda la condició de regidor. Els alcaldes tindran caràcter de vocals nats.  
  
Els representants tindran veu i vot.  
3. Els components del Ple de la Mancomunitat cessaran en el mandat quan perden el càrrec de regidor o, si és el cas, el d'alcalde.  
  
Una vegada transcorregut el termini per a la designació dels representants de cada ajuntament i dins dels 20 dies següents, es procedirà a la constitució del nou Ple de la Mancomunitat i a l'elecció del president.  
4. Després de les eleccions municipals. El Ple de la Mancomunitat continuarà l'activitat interinament per als assumptes ordinaris fins a la nova designació dels representants dels ajuntaments.  
5. Després de cada procés electoral municipal i una vegada que els ajuntaments hagen comunicat a la Mancomunitat el seu representant en esta, el president en funcions convocarà la sessió plenària per a la constitució i l'elecció dels òrgans de govern, esta sessió tindrà lloc dins dels tres mesos següents a la constitució dels ajuntaments. Si no es convocara dins del termini assenyalat, quedaria automàticament convocada per a l'últim dia hàbil del mencionat termini.  
6. Als efectes de votacions, en el Ple de la Mancomunitat s'utilitzarà el sistema de vot ponderat, corresponent a cada municipi un nombre de vots que s'assignarà prenent com a referència l'escala prevista en la legislació de règim electoral general per a la determinació del nombre de regidors que corresponen als municipis, si bé els estatuts, atenent la tipologia poblacional dels municipis que conformen la Mancomunitat, podran, amb caràcter excepcional i degudament justificats, reajustar els vots d'algun o alguns trams de població per a aconseguir una major representativitat. El nombre d'habitants que servirà de base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
  
7. El vot serà emés per l'alcalde o alcaldessa de cada municipi, si estiguera present en la sessió, i, si no hi és, pel regidor designat com a segon vocal pel Ple de la corporació.  
  
Article sèptim  
Correspon al Ple de la Mancomunitat:  
a) Aprovar el pressupost.  
b) Aprovar la plantilla.  
c) Exercir accions en defensa dels drets de la Mancomunitat; oposar-se en assumptes litigiosos en què esta siga demandada i entaular tota classe de recursos en assumptes de qualsevol classe, grau o jurisdicció.  
d) Proposar la modificació o reforma dels Estatuts.  
e) Aprovar, revisar, adquirir i alienar el patrimoni de la Mancomunitat.  
f) Aprovació d'ordenances, censura de comptes, reconeixement de crèdits, operacions de crèdits, concessió de quitament i espera, i qualsevol classe de compromisos econòmics.  
g) Aprovar els plans i els projectes necessaris per a l'establiment, el desenrotllament i la gestió de les obres, els servicis o les activitats previstes com a fins de la Mancomunitat.  
h) Admissió i separació de membres de la Mancomunitat.  
i) Establiment de mèrits per als concursos de funcionaris d'habilitació nacional.  
j) Aprovació de les bases que regiran les proves d'accés a la funció pública de la Mancomunitat.  
k) Determinar la forma de gestionar els servicis.  
l) La incorporació dels fins previstos en l'article 3 no prestats inicialment.  
m) Totes aquelles que la legislació atribuïx al Ple dels ajuntaments per al compliment dels seus fins.  
  
Article octau  
1. El president i el vicepresident de la Mancomunitat seran elegits pel Ple de la Mancomunitat, entre els seus membres, per majoria absoluta de vots per mitjà de votació secreta.  
El vicepresident substituirà el president en cas de vacant, absència o malaltia.  
2. Podran ser candidats a la presidència tots i cada un dels vocals nats (alcaldes) que componen el Ple.  
3. Si cap candidat obté majoria absoluta en la primera votació, es realitzarà una segona votació, i serà elegit aquell que obtinga més vots. En cas d'empat serà elegit el de més edat.  
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
5. El càrrec de president tindrà la duració d'un any, prorrogable durant un altre any més com a màxim.  
  
Article nové. President  
1. Corresponen al president de la Mancomunitat les atribucions següents:  
a. Tindre la representació de la Mancomunitat.  
b. Dirigir el govern i l'administració de la Mancomunitat.  
c. Convocar, presidir i alçar les sessions ordinàries i extraordinàries del Ple, de la Comissió de Govern i qualssevol altres òrgans municipals, i de la fixació de l'orde del dia, tenint en compte les sol·licituds que puguen ser formulades en este sentit pels altres membres de la Mancomunitat.  
d. Dirimir, amb el seu vot de qualitat, els empats de les votacions als efectes d'adopció d'acords.  
e. Dirigir, inspeccionar i impulsar els servicis, les obres i les activitats de la Mancomunitat.  
f. Ordenar pagaments, retre comptes i administrar els fons i els béns de la Mancomunitat.  
g. Rendir anualment els comptes de l'administració del patrimoni.  
  
h. Disposar gastos dins dels límits de la seua competència.  
i. Exercir la direcció de personal de la Mancomunitat.  
j. Confeccionar i presentar el projecte de pressupost de la Mancomunitat.  
k. Contractar obres, servicis i subministraments, dins dels límits establits per la legislació vigent per a l'alcalde.  
l. Atorgar poders a procuradors per a comparéixer en juí i fora de juí.  
m. Visar amb la seua firma els certificats que s'expedisquen dels actes i els documents de la Mancomunitat.  
n. Exercir totes les accions que siguen necessàries per al bon funcionament dels servicis de la Mancomunitat.  
o. Totes aquelles que la normativa del règim local atribuïx a l'alcalde per al compliment de les competències que té atribuïdes.  
  
2. El president pot delegar l'exercici de les seues atribucions, excepte la de convocar i presidir les sessions del Ple i les enumerades en els apartats a), d), i), g) i k).  
  
Article deu. Secretari  
Correspon al secretari de la Mancomunitat.  
a. Assistir a les reunions amb veu però sense vot.  
b. Efectuar la convocatòria de les sessions de la Comissió Gestora per orde del seu president, així com les citacions als membres d'esta.  
  
c. Rebre els actes de comunicació dels membres amb la Comissió Gestora i, per tant, les notificacions, peticions de dades, rectificacions i qualsevol altra classe d'escrits dels quals haja de tindre coneixement.  
  
d. Preparar els despatxos dels assumptes, redactar i autoritzar les actes de les sessions.  
e. Expedir certificats de les consultes, dictàmens i acords aprovats.  
  
f. Totes aquelles funcions que siguen inherents a la seua condició de secretari.  
  
Article onze. Comissió de Comptes  
1. La Comissió de Comptes es compon d'un representant de cada ajuntament dels municipis integrats en la Mancomunitat. Els seus membres seran designats entre els representants de cada municipi. Necessàriament cada municipi tindrà un membre en la Comissió.  
2. Correspon a la Comissió de Comptes l'examen, l'estudi i l'informe dels comptes anuals de la Mancomunitat. Per a l'exercici adequat de les funcions, la comissió pot requerir, per mitjà del president, la documentació complementària que considere necessària i la presència dels membres i dels funcionaris de la Mancomunitat, especialment relacionats amb els comptes que s'hi analitzen.  
3. Les competències de la Comissió de Comptes s'entenen sense perjuí d'aquelles que corresponen al Tribunal de Comptes, d'acord amb la seua legislació específica.  
  
Article dotze. De les sessions de Ple  
1. Les sessions del Ple s'han de convocar, almenys, amb dos dies hàbils d'antelació. En la citació es farà constar l'orde del dia.  
2. El Ple es constituïx vàlidament amb l'assistència dels dos membres que el constituïxen.  
3. En tot cas, es requerix l'assistència del president i del secretari de la Mancomunitat, o d'aquells que legalment els substituïsquen.  
4. La celebració dels plens ordinaris tindrà caràcter trimestral, l'últim divendres del trimestre.  
  
Article tretze. Drets i deures dels membres  
Els membres dels òrgans de govern i administració de la Mancomunitat, una vegada que prenguen possessió del seu càrrec, gaudiran dels drets i els deures que la legislació de règim local establix.  
  
Article catorze  
Els acords s'adoptaran per majoria simple de vots. Els acords adoptats amb les formalitats i quòrum exigits per la llei o per estos Estatuts obligaran els municipis mancomunats en la mesura que els afecte.  
  
En cas d'empat en les votacions es tornarà a votar en la mateixa sessió, i en cas de persistir aquell decidirà el vot de qualitat del president.  
  
És necessari el vot favorable de la majoria absoluta de vots per a l'adopció dels acords en les matèries següents:  
a. Proposta de modificació o ampliació dels Estatuts.  
b. Aprovació del pressupost de la Mancomunitat.  
c. Aprovació d'ordenances i tarifes de caràcter general que afecten els usuaris dels servicis.  
d. Aprovació de comptes.  
e. Aprovació de la plantilla de la Mancomunitat.  
f. Concertar crèdits.  
g. L'assumpció dels nous servicis.  
h. Determinació de la forma de gestió del servici.  
i. Decidir sobre l'admissió de nous membres.  
  
Article quinze. Drets i deures dels municipis  
Són drets i deures dels municipis:  
a. Participar en la gestió de la Mancomunitat d'acord amb el que establixen els Estatuts.  
b. Rebre informació directa dels assumptes que siguen del seu interés.  
c. Presentar propostes d'actuació en l'àmbit de les matèries de competència municipal.  
d. Contribuir per mitjà de les prestacions econòmiques establides pels Estatuts i per la Junta de la Mancomunitat a l'exercici de les competències de la Mancomunitat.  
e. Consultar la documentació dels arxius i el Registre de la Mancomunitat.  
f. Intervindre en les sessions de la Junta de la Mancomunitat, amb veu i vot a través dels seus representants legítims i en els supòsits específics que determinen els Estatuts.  
  
Article setze  
Els acords es consignaran en el corresponent llibre d'actes, que portarà i custodiarà el secretari.  
  
Article dèsset  
En allò no previst en este capítol, s'aplicaran els preceptes sobre règim de sessions, adopció d'acords i actes que determina la legislació de les entitats locals.  
  
Article díhuit. Plantilla i llocs de treball  
1. El Ple de la Mancomunitat podrà nomenar d'entre els funcionaris amb habilitació de caràcter nacional un interventor i un tresorer, si les seues activitats així ho exigixen. Fins que això tinga lloc, el secretari de la Mancomunitat assumirà les funcions d'interventor. Les de tresorer seran exercides per un dels municipis designats pel Ple de la Mancomunitat, i s'haurà d'atribuir a un funcionari o a una funcionaria d'esta o dels ajuntaments integrants.  
2. La funció pública de la Secretaria, comprensiva de la fe pública i l'assessorament legal preceptiu, així com el control i la fiscalització, la intervenció de la gestió economicofinancera i pressupostària, i la comptabilitat, la tresoreria i la recaptació seran encomanades a funcionaris amb habilitació de caràcter nacional i es cobriran per concurs entre funcionaris que tinguen este caràcter, de conformitat amb el que establix l'ordenament jurídic vigent.  
3. Mentres no es creen estes places, les dites funcions seran exercides pels funcionaris que tinguen este caràcter nomenats pel Ple de la Mancomunitat d'acord amb la legislació vigent.  
4. En cas de vacant, una vegada creades les places, el procediment d'incorporació serà semblant al previst per a la resta d'entitats locals.  
  
5. La resta de personal de la Mancomunitat serà seleccionat per mitjà dels sistemes d'oposició, concurs i concurs oposició, i es respectaran, en tot cas, els principis constitucionals de publicitat, mèrit i capacitat.  
6. Mentres no es proveïsquen les places convocades, estes es podran cobrir interinament o amb personal laboral de caràcter temporal, segons les seues funcions, per les persones, que, respectant els principis assenyalats en el paràgraf anterior, siguen oportunament seleccionades.  
7. Les places vacants hauran de traure's a oferta d'ocupació en el primer trimestre de cada any.  
8. El nomenament i el règim del personal eventual, si és el cas, serà idèntic al previst per a les corporacions locals per la legislació vigent.  
  
  
CAPÍTOL III  
Règim econòmic de la Mancomunitat  
  
Article dènou. Règim econòmic  
Per a la realització dels seus fins, la Mancomunitat disposarà dels recursos següents:  
a. Ingressos procedents del seu patrimoni i de la resta de dret privat, i estos constituïxen els rendiments i els productes de qualsevol naturalesa derivats del patrimoni, així com les adquisicions a títol d'herència, llegat o donació.  
b. Taxes i preus públics per la prestació de servicis o la realització d'activitats de la seua competència.  
c. Subvencions i altres ingressos de dret públic acceptats per la Mancomunitat.  
d. Contribucions especials per l'execució d'obres o per l'establiment o ampliació de servicis de la seua competència.  
e. El producte de les operacions de crèdit.  
f. Aportacions dels municipis que integren la Mancomunitat.  
  
Article vint  
1. Per a la imposició, l'exacció, la liquidació i el cobrament dels recursos enumerats en l'article anterior, la Mancomunitat aprovarà les ordenances fiscals, si és el cas, corresponents als distints servicis, i estes ordenances tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La Mancomunitat podrà, en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article vint-i-un  
Les aportacions de les entitats mancomunades es determinaran per a cada exercici econòmic de la forma següent:  
a. Una quota principal, en funció de l'ús i el cost de cada un dels servicis que es presten mancomunadament, i serà proporcional al nombre d'habitants del municipi de què es tracte.  
b. Una quota complementària i obligatòria per a atendre gastos de caràcter general, a parts iguals pels municipis integrants, i proporcional al nombre d'habitants del municipi.  
c. Les aportacions es realitzaran mensualment, perquè la Mancomunitat puga atendre les seues obligacions de pagament.  
  
Article vint-i-dos  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article vint-i-tres  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de la seua quota en més d'un trimestre, el president requerirà el seu pagament en el termini de vint dies. Transcorregut este termini sense haver efectuat el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que, per qualsevol concepte, foren liquidades a favor de l'ajuntament deutor a fi que se les entregue a la Mancomunitat.  
2. Esta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'adjunte el certificat de descobert reglamentari, si és el cas.  
  
3. El manteniment reiterat en situació de deutor de la Mancomunitat per part d'una entitat local serà causa suficient per a procedir a la seua separació definitiva, i es podran reclamar les quantitats que es deuen i els gastos derivats d'acord amb els apartats 1 i 2 d'este article, per reiteració s'entén mantindre la situació de deutor a la Mancomunitat sense atendre els requeriments efectuats per la Presidència d'esta, durant un període superior a sis mesos.  
Per a la separació definitiva serà imprescindible l'acord del Ple de la Mancomunitat per majoria absoluta de vots i la ratificació, almenys, per igual nombre de les entitats mancomunades, excepte la que siga objecte de separació.  
  
Article vint-i-quatre  
1. La Mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar, durant el corresponent exercici econòmic.  
3. S'inclouran en el pressupost les inversions que es pretenguen realitzar, així com les seues fonts de finançament.  
Article vint-i-cinc  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A l'efecte s'haurà de fer un inventari d'acord amb el que establisquen les disposicions vigents en la matèria.  
2. La participació de cada entitat mancomunada en este patrimoni es fixarà, tant inicialment, com d'ara en avant, en funció de les aportacions econòmiques en què participe cada ajuntament.  
3. No obstant això, i donades les característiques de les aportacions de la Mancomunitat, podran ser tinguts en compte altres factors de ponderació.  
  
CAPÍTOL IV  
Terme de vigència, modificació i dissolució de la   
Mancomunitat  
  
Article vint-i-sis. Duració  
La Mancomunitat es constituïx amb duració indefinida atés el caràcter permanent dels seus fins.  
  
Article vint-i-set. Modificació dels Estatuts  
Els estatuts poden ser modificats amb el mateix procediment i requisits que els exigits per a la seua constitució.  
En els supòsits que es ressenyen a continuació s'ha de seguir per mandat legal el procediment establit en l'article 93, apartats 2, 3, i 4, de la Llei 8/2010, de Règim Local de la Comunitat Valenciana, ja que es tracta de modificacions constitutives.  
a. Objecte, competències i potestats.  
b. Òrgans de govern i sistema de representació dels municipis en estos.  
c. Règim economicofinancer i criteris per a les aportacions dels municipis.  
d. Supòsits de dissolució de la Mancomunitat.  
Quan la modificació afecte els fins de la Mancomunitat serà necessari, com a requisit previ, l'acord inicial de tots els ajuntaments integrants d'esta, adoptat per majoria absoluta.  
La resta de modificacions, no constitutives, es regiran pel procediment establit en l'últim paràgraf d'este article.  
  
Article vint-i-huit  
1. Per a la incorporació a la Mancomunitat d'un nou municipi serà necessari:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta de vots del Ple de la Mancomunitat.  
c) L'acord plenari de tots els ajuntaments que integren la Mancomunitat.  
2. L'aportació inicial dels municipis incorporats a la Mancomunitat després de la seua constitució serà determinada i es prendran en compte diversos factors (població, urbanitzacions, superfície terme municipal, disseminats), perquè siga semblant a aquella que han realitzat els altres municipis amb anterioritat a la incorporació.  
La quota resultant de la valoració podrà ser exigida en el moment de la incorporació de l'entitat local a la Mancomunitat, per acord del Ple de la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà de suportar tots els gastos que s'originen amb motiu de la seua incorporació a la Mancomunitat.  
  
Article vint-i-nou  
Per a la separació voluntària de la Mancomunitat de qualssevol dels municipis que la integren, serà necessari:  
Que ho sol·licite la corporació interessada, amb l'acord previ adoptat per majoria absoluta en el Ple d'esta.  
a) La regulació de la separació voluntària exigirà l'acord del Ple de la Mancomunitat, adoptat per majoria absoluta, comportarà, en tot cas, l'obligació de notificar-ho amb un any d'antelació i la de complir tots els compromisos pendents.  
b) Que estiga al corrent del pagament de les seues aportacions.  
c) Haurà d'abonar tots els gastos que s'originen amb motiu de la seua separació, i la part del passiu contret per la Mancomunitat a càrrec seu.  
Seran causes de separació forçosa dels municipis:  
a) El persistent incompliment del pagament de les seues aportacions.  
b) L'incompliment d'aquelles altres actuacions necessàries per al correcte desenvolupament de la Mancomunitat a què estiga obligat pels Estatuts.  
El procediment d'expulsió haurà d'estar precedit del requeriment i l'atorgament del termini de dos mesos per al compliment de les obligacions. Si estes no es fan efectives en este termini, s'adoptarà l'acord de separació forçosa mitjançant un acord del Ple de la Mancomunitat adoptat per majoria absoluta i es conclouran els tràmits assenyalats en els Estatuts per a la separació definitiva.  
  
Article trenta  
1. La separació d'una corporacions o de diverses no obligarà el Ple a realitzar la liquidació de la Mancomunitat, i este dret quedarà en suspens fins al dia de la dissolució d'esta, data en què entrarà o entraran a participar en la part alíquota que li corresponga o li corresponguen de la liquidació de béns de la Mancomunitat.  
En el cas que l'aportació inicial estiguera constituïda per elements del servici propis de l'ajuntament, la Mancomunitat, a la vista de les circumstàncies concurrents, podrà fer efectiva totalment o parcialment la liquidació amb els mateixos elements aportats.  
  
2. Les corporacions separades tampoc no podran al·legar dret de propietat dels béns i dels servicis de la Mancomunitat, encara que radiquen en el seu terme municipal.  
  
Article trenta-un. Dissolució  
La Mancomunitat es podrà dissoldre per alguna de les causes següents:  
a. Per impossibilitat legal o material de complir les seues finalitats.  
b. Quan així ho acorden el Ple de la Mancomunitat i els ajuntaments mancomunats, amb el vot favorable de la majoria absoluta de vots.  
  
c. Per dur-se a terme la prestació dels servicis objecte d'esta per l'Estat, la Comunitat Autònoma, la diputació provincial, per absorció de les competències municipals respectives.  
d. Per disposició legal. Acord del Consell de Ministres en els termes establits en l'article 61, de la Llei 7/85, de 2 d'abril, RBRL.  
  
e. Quan la separació de diversos ajuntaments que la integren faça impossible la continuació.  
  
Article trenta-dos. Dissolució de la Mancomunitat  
1. Quan els ajuntaments mancomunats decidisquen dissoldre la Mancomunitat, s'ajustarà al mateix procediment que el de la seua constitució.  
2. A la vista dels acords municipals, el Ple de la Mancomunitat, en el termini dels 30 dies següents a la recepció de la comunicació d'estos, nomenarà una comissió liquidadora, composta pel president i, almenys, quatre vocals, En esta s'integraran, per a complir les seues funcions assessores, el secretari i també l'interventor si n'hi haguera. Podrà convocar, igualment, en les seues reunions experts determinats, només als efectes d'oir la seua opinió o preparar informes o dictàmens en temes concrets de la seua especialitat.  
3. La Comissió, en el termini no superior a tres mesos, farà un inventari de béns, servicis i drets de la Mancomunitat; xifrarà els seus recursos, les càrregues i els dèbits, i farà una relació del seu personal, i es procedirà, més tard, a proposar al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
També assenyalarà el calendari d'actuacions liquidadores, que no excedirà de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que este tinguera en la Mancomunitat.  
6. En el cas de dissolució d'una mancomunitat, esta mantindrà la personalitat jurídica mentre no s'adopte per part del Ple l'acord de liquidació i distribució del seu patrimoni, el qual es publicarà en el Diari Oficial de la Comunitat Valenciana.  
  
Article trenta-tres. Reversió dels béns  
En dissoldre's la Mancomunitat, revertiran als ajuntaments els béns en la mateixa proporció que les seues respectives aportacions.  
  
DISPOSICIÓ ADDICIONAL ÚNICA  
  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
DISPOSICIONS TRANSITÒRIES  
  
Primera  
El president de la Mancomunitat, dins del mes següent a l'aprovació definitiva dels Estatuts, convocarà tots els representants de les entitats mancomunades amb l'únic objecte de constituir el Ple i nomenar el president de la Mancomunitat, i actuarà de secretari el que ho siga de l'ajuntament on tinga lloc la sessió.  
  
  
Segona  
Per als gastos que s'ocasionen en les gestions de la tramitació fins a la normalització del funcionament, cada ajuntament ingressarà en la Mancomunitat la quantitat que es determine per ajuntament, a parts iguals.  
  
DISPOSICIÓ FINAL ÚNICA  
  
En allò no previst en estos Estatuts, s'aplicarà el que establix la legislació per a les entitats locals.